Դեմնա Գվասալիա

**Դեմնա Գվասալիա** (), վրացի մոդելյեր, դիզայներ։ Նա հայտնի է նաև պարզապես Դեմնա անունով։ Նախկինում եղել է Balenciaga-ի ստեղծագործական տնօրենը և Vetements բրենդի համահիմնադիրը։ 2025 թվականի մարտին հայտարարվեց, որ նա կդառնա Gucci-ի նոր ստեղծագործական ղեկավարը
։

Նա աշխատել է որպես ավագ դիզայներ Maison Margiela և Louis Vuitton նորաձևության տներում։ Գվասալիայի աշխատանքներում հաճախ հանդիպող թեմաներից են՝ կոմունիզմը, հետխորհրդային սպառողականությունը, ուղղափառ եկեղեցին, կեղծ ապրանքների մշակույթը, մետալ երաժշտությունը, հիփ-հոփը, 1990-ականները և ինտերնետը****։

## Վաղ տարիներ և կրթություն
Դեմնա Գվասալիան ծնվել է 1981 թվականին Վրաստանում։ Վրաց-աբխազական պատերազմի ընթացքում, երբ տեղի էր ունենում վրացիների էթնիկ զտում, 10-ամյա Դեմնան իր ընտանիքի հետ ստիպված էր փախչել Սուխումի քաղաքից՝ անջատողական ուժերի հարձակման հետևանքով, որոնց ռմբակոծությունը ոչնչացրել էր նրանց տունը։ Նրանք անցել են Կովկասյան լեռներով և ի վերջո հասել Թբիլիսի, որտեղ ապաստանել են։ Հետագայում ընտանիքը որոշ ժամանակ ապրել է Ուկրաինայում և Մոսկվայում։ Նա նշում է, որ դեռահաս տարիքում դարձել է բուլինգի և խտրականության զոհ իր սեռական կողմնորոշման պատճառով՝ «շատ կրոնական և մաչիստական» միջավայրում։ 2001 թվականին նա ընտանիքի հետ տեղափոխվել է Գերմանիայի Դյուսելդորֆ քաղաք։ Նրանք երեք ամիս բնակվել են ներգաղթյալների ճամբարում, որտեղ գերմաներենին տիրապետող Դեմնան հանդես է եկել որպես ընտանիքի հաղորդակցման օղակ։  «Խիստ» բյուրոկրատական համակարգում կողմնորոշվելու իր փորձառությունը խորացրել է նրա հետաքրքրությունը «սոցիոլոգիական համազգեստների» նկատմամբ, որոնք ներառում են բաճկոններ, գլխարկներ, թևկապեր, կոշիկներ, և տարբերանշաններ՝ օգտագործվող խմբի ներսում իշխանություն կամ պատկանելություն ցուցադրելու նպատակով։ 

Դեմնան չորս տարի սովորել է միջազգային տնտեսագիտություն Թբիլիսիի Պետական Համալսարանում, այնուհետև ընդունվել է Անտվերպենի Գեղարվեստի Թագավորական Ակադեմիա, որտեղ 2006 թվականին ստացել է նորաձևության դիզայնի մագիստրոսի աստիճան։ Ավարտելուց հետո տեղափոխվել է Փարիզ, որտեղ, ինչպես ինքն է նկարագրում, իրեն զգացել է «որպես մի տարօրինակ վրացի տղա՝ առանց կապերի կամ մասնագիտական շրջապատի», քանի որ նախկինում չի մասնակցել նորաձևության ցուցադրությունների։ Թեև նա երբեք չի վերադարձել Վրաստան, Դեմնան նշում է, որ խորապես կապված է վրացական մշակույթի հետ, ինչը հաճախ արտացոլվում է իր ստեղծագործություններում։

## Կարիերա
2006 թվականին Դեմնան համագործակցել է Վալտեր վան Բեյրենդոնքի հետ՝ աշխատելով նրա տղամարդկանց հավաքածուների վրա.։ 2009 թվականին նա Անտվերպենում բացել է ցուցասրահ Յուիմա Նակազատոյի և Միկիո Սակաբեի հետ միասին։ Նույն թվականին միացել է Maison Martin Margiela նորաձևության տանը՝ ղեկավարելով կանանց հավաքածուները մինչև 2013 թվականը։ 2013 թվականին Դեմնան նշանակվել է Louis Vuitton նորաձևության տան կանանց պատրաստի հավաքածուների ավագ դիզայներ՝ սկզբում Մարկ Ջեյքոբսի, իսկ հետագայում կարճ ժամանակով նաև Նիկոլա Գեսքյերի ղեկավարությամբ։

2014 թվականին նա իր եղբոր՝ Գուրամ Գվասալիայի հետ հիմնադրել է Vetements բրենդը՝ մի փոքր խմբով անանուն ընկերների մասնակցությամբ։ Նրանց առաջին ցուցադրությունները տեղի են ունեցել Փարիզի փոքր գեյ ակումբներում։ Vetements-ի կանանց առաջին պատրաստի հավաքածուն ներկայացվել է 2014 թվականին՝ Փարիզի նորաձևության շաբաթվա ընթացքում։ Երեք հավաքածուից հետո եղբայրները առաջադրվել են LVMH երիտասարդ դիզայներների մրցանակի համար։

2015 թվականին Դեմնան փոխարինեց Ալեքսանդր Վանին և դարձավ Balenciaga նորաձևության տան ստեղծագործական տնօրեն։

2019 թվականին նա լքեց Vetements-ը՝ հայտարարելով, որ իրականացրել է իր ստեղծագործական առաքելությունը և պատրաստ է նոր գեղարվեստական ճանապարհորդությունների։ Highsnobiety-ին նա ասել է. «Ես կատարել եմ իմ կոնցեպտուալիստի և դիզայնի նորարարի առաքելությունը»։ 

2021 թվականի օգոստոսին Դեմնան համագործակցել է Քանյե Ուեսթի հետ՝ հանդիսանալով նրա «Donda» ալբոմի երկրորդ և երրորդ լսման միջոցառումների ստեղծագործական ղեկավարը՝ կայացած Mercedes-Benz մարզադաշտում։

2021 թվականի Met Gala միջոցառման ժամանակ, Դեմնան հայտնվեց հանրության առաջ Քիմ Քարդաշյանի հետ՝ երկուսն էլ ամբողջությամբ սև Balenciaga հագուստով՝ փակված գլխից ոտք։ Վոգը նշել էր, որ միջոցառման կանոնները «վերափոխվել էին»։

2025 թվականի մարտին հայտարարվեց, որ Դեմնան կդառնա Gucci նորաձևության տան նոր ստեղծագործական տնօրենը՝ փոխարինելով Սաբատո Դե Սարնոյին։

2025 թվականի հունիսին Դեմնան Փարիզի նորաձևության շաբաթվա ընթացքում ներկայացրեց Balenciaga-ի իր վերջին պատրաստի հավաքածուն՝ ավարտելով իր պաշտոնավարումը այդ տանը։

## Ոճ
Դեմնան ձևավորել է յուրօրինակ ոճ Vetements ընկերության՝ իր և եղբոր՝ Գուրամի, համահիմնադրած բրենդի աճի և ճանաչման հետ զուգահեռ։ Նրա մոտեցման հիմքում մինչ այսօր մնում է սկզբնական նպատակը՝ ստեղծել ըմբոստ և սահմանները խախտող նորաձևություն։ Օրինակ՝ 2017 թվականի աշուն-ձմեռ հավաքածուներում նա ներշնչվել էր կերպարների արխետիպերից՝ հեռու մնալով ավանդական բարձր նորաձևության մոտեցումներից, որոնք հիմնվում են արմատական վերափոխման և ավանգարդ տեսքի վրա։ Նրա գործերին բնորոշ այլ տարրերից են լայն, ազատ կարված հագուստները և փողոցային ոճի բաճկոնները։ 2021 թվականի ապրիլին Դեմնան ներկայացրեց Balenciaga բրենդի իր նոր Pre-Fall 2021 հավաքածուն, որը, Vanity Teen ամսագրի ձևակերպմամբ, նշանավորում էր դիզայնի և անձնական մտածողության նոր ուղղություն։

## Մարդասիրական գործունեություն
Դեմնան իր ստեղծագործական աշխատանքը օգտագործել է՝ ուշադրություն հրավիրելու վրացիների դեմ իրականացված պատերազմական հանցագործությունների վրա։ Նա Vetements բրենդի հավաքածուներից մեկը նվիրել է այս թեմային՝ ներառելով նաև ներբեռնելի հավելված, որը օգտատերերին ուղղորդում էր դեպի Վրաստանի պայքարի մասին տեղեկատվություն։

Ռուսաստանի կողմից Ուկրաինա ներխուժումից հետո Դեմնան հրապարակային աջակցություն է հայտնել Ուկրաինային և դարձել է United24 հարթակի դեսպանը՝ համաշխարհային դրամահավաքի նախաձեռնություն, որը սկսվել է Ուկրաինայի նախագահ Վլադիմիր Զելենսկու կողմից։

## Ծանոթագրություններ